Selvom 2020 har budt på store udfordringer for Fårup Sommerland, ser forlystelsesparken nu frem mod en begivenhedsrig efterårsferie og 2021, parken har en nyhed til de yngste.

I år har Fårup Sommerland haft et markant anderledes år end forventet. Forlystelsesparken havde høje forventninger efter et rekord salg af sæsonkort og en kalender spækket med events. Men med coronavirussen kom også restriktioner, mundbind og væsentligt færre gæster end håbet. Det oplyser forlystelsesparken i en pressemeddelelse. - I stedet for at ærgre os over en sæson, som langt fra blev som forventet, vælger vi at vende blikket mod lysere tider og investere i fremtiden. Det gør vi allerede i efterårsferien, hvor vi traditionen tro inviterer til høstfest, men i år skruer vi mere op for nye koncepter og festlig udsmykning for at sikre en ægte efterårsstemning. Vi præsenterer blandt andet en nyopført forhekset skov, som med garanti vil sikre både gys og sjov for de mindste, lyder det fra adminisrerende direktør i Fårup Sommerland, Niels Jørgen Jensen. Nyhed for de yngste I 2021 vil der være en nhyed for de yngste gæster i Fårup Sommerland. Der bliver nemlig lavet en ny bilbane, som kan prøves af børn helt ned til 0 år. Bilbanen bliver placeret omkring børnetivoli og rutsjebanen Saven i skovomgivelser. - Bilbanen er en skøn familieforlystelse, hvor for eksempel forældre eller bedsteforældre kan tage børn på helt ned til 0 år med på en hyggelig tur med små overraskelser undervejs, som gør turen endnu sjovere for hele familien. Vi glæder os meget til at lancere nyheden næste år, siger Niels Jørgen Jensen. Fårup Sommerland har åbent til og med 18. oktober.